b'\n_START_ARTICLE_\nPilvisalama\n_START_PARAGRAPH_\nPilvisalama on salamapurkaus, jossa neutraloituvat varausalueet ovat kokonaan pilven sis\xc3\xa4ll\xc3\xa4. Ne voivat olla joko saman konvektiosolun sis\xc3\xa4ll\xc3\xa4 (pilvess\xc3\xa4) tai eri soluissa. T\xc3\xa4ll\xc3\xb6in voidaan puhua vastaavasti pilvensis\xc3\xa4isest\xc3\xa4 tai pilvienv\xc3\xa4lisest\xc3\xa4 salamasta. Yleens\xc3\xa4 ilmi\xc3\xb6 syntyy pilven keskiosan negatiivisen ja yl\xc3\xa4osan positiivisen varauskeskuksen v\xc3\xa4lisest\xc3\xa4 purkauksesta, jossa varausalueet neutraloituvat._NEWLINE_Tavallisesti koko kanava on pilven sis\xc3\xa4ll\xc3\xa4, jolloin v\xc3\xa4l\xc3\xa4hdys n\xc3\xa4hd\xc3\xa4\xc3\xa4n vain ep\xc3\xa4m\xc3\xa4\xc3\xa4r\xc3\xa4isen\xc3\xa4 pilven valaistumisena. Pilvisalamoita esiintyy yleens\xc3\xa4 maasalamoita enemm\xc3\xa4n. Tropiikissa niiden osuus on suhteellisesti suurempi kuin korkeammilla leveysasteilla. Pilvisalama alkaa useimmiten positiivisen varauskeskuksen alapuolelta "huiskupurkauksena", joka vastaa maasalaman esisalamaa. Kanavan varaus neutraloituu useina per\xc3\xa4kk\xc3\xa4isin\xc3\xa4 paluupurkauksina eli rekyylipurkauksina (pilvisalaman K-purkauksina). Kanavan p\xc3\xa4\xc3\xa4t haaroittuvat voimakkaasti.'